text: Beredskabsstyrelsen Center for Uddannelse
  
  publiceret: 2023-08-11 16:55:38+02:00
  Beredskabsstyrelsen Center for Uddannelse i Tinglev er den primære uddannelsesinstitution for ledere og chefer i redningsberedskabet.
  Beredskabsstyrelsens Center for Uddannelse uddanner blandt andet holdledere og indsatsledere til redningsberedskabet, men spiller også en stor rolle i uddannelsen af befalingsmænd og officerer til Beredskabsstyrelsen. Skolen uddanner tillige øvrige myndigheders beredskabspersonale, fx. politiets og sundhedsvæsenets.
  Skolen i Tinglev råder over et stort øvelsesområde, der dækker den fiktive by Atleborg. Øvelsesbyen indeholder en lang række specialbygninger, der kan bruges til de fleste tænkelige scenarier. Øvelsesområdet har et stort og komplekst hotel, har flere sammenstyrtede bygninger, en lang række brandhuse, overtændingscontainer, samt et industriområde med farligt oplag og en kort jernbanestrækning med både gods- og passagervogne.
  Ud over det fysiske øvelsesområde, rummer skolen en lang række moderne undervisningsfaciliteter, der omfatter planspilslokaler og en virtual reality simulator. Skolen gør også brug af hjelmkamera, hvor den enkelte kursist optager sin ageren under øvelserne og kan benytte optagelserne til evaluering og læring.
  Området i Tinglev benyttes ofte på store internationale redningsøvelser, i regi af EU's civilbeskyttelsesprogram.
  Ud over skolen i Tinglev har Beredskabsstyrelsen et Kursuscenter Snekkersten, tidligere Beredskabsstyrelsens Højskole. 